Maxi

**Maxi** oli aluksi Rake Oy:n ja vuodesta 1982 Osuusliike Elannon omistama hypermarketketju, joka toimi pääosin pääkaupunkiseudulla vuosina 1971–2004. Helsingin Osuuskaupan ja Elannon yhdistyessä vuonna 2004 Maxit muutettiin Prismoiksi, lukuun ottamatta Hakaniemen tavaratalomuotoista Maxia, josta tehtiin Hakaniemen Sokos ja S-market.

## Historia

Ensimmäinen Maxi-market avattin Espoon Leppävaaraan marraskuussa 1971. Se oli aikanaan Suomen toinen automarket, ensimmäinen oli joulukuussa 1970 avattu Anttila-ketjuun kuulunut Raketti Hämeenlinnassa. Leppävaaran Maxin yhteydessä toimi posti, pankki, optikko, parturi-kampaamo, lapsiparkki, Go-Inn-ravintola sekä yksi Suomen ensimmäisistä Alkon itsepalvelumyymälöistä. 1970-luvulla Leppävaaran Maxissa järjestettiin erilaisia tapahtumia, kuten bändien keikkoja, missikisoja ja urheilukilpailuja. Vuonna 1975 Leppävaaran Maxi oli liikevaihdoltaan Suomen neljänneksi suurin tavaratalo.

Leppävaaran jälkeen seuraava Maxi avattiin Helsingin Kannelmäkeen vuonna 1973 aluksi Eka-Marketin nimisenä, koska kyseinen kauppa kuului alusta asti Osuusliike Elannolle. Myös Karhulan (nykyisin osa Kotkaa) Jumalniemessä toimi Maxi-market vuodesta 1973 vuoteen 1976, minkä jälkeen se myytiin Keskolle ja muutettiin K-Citymarketiksi. Karhulan Maxi sisälsi sisäluisteluradan.

Vuonna 1982 Elanto osti Maxi-ketjun Rake Oy:ltä ja yhdisti Kannelmäen Eka-markettinsa Maxi-ketjuun. Seuraavaksi Maxi avattiin Helsingin uuteen Itäkeskuksen kauppakeskukseen vuonna 1984, Vantaan Tikkurilaan vuonna 1986 ja Keravalle vuonna 1990. Helsingin Kontulaan avattiin elintarvikkeisiin keskittynyt Ruoka-Maxi vuonna 1993. Samoihin aikoihin myös Itäkeskuksen ja Tikkurilan Maxien tuotevalikoima supistettiin Ruoka-Maxin valikoimaksi. Maxien lukumäärä oli siis huipussaan vuosina 1993–1995, jolloin Maxeja oli kuusi kappaletta, joista kolme oli täysimittaisia tavarataloja ja kolme Ruoka-Maxeja. Elanto liittyi YkkösBonus-kanta-asiakasohjelmaan marraskuussa 1995, minkä jälkeen Maxin ostoksista sai YkkösBonusta aina ketjun lakkauttamiseen saakka.

Elanto koki 1990-luvun alun laman aikana raskaan luottokriisin. Elanto etsi kipeästi apua tilanteeseensa, kunnes aloitti vuonna 1996 yhteistyön Tradekan kanssa. Pääkaupunkiseudulla toimineen Elannon ja muualla Suomessa toimineen Tradekan päivittäistavarakauppaketjut yhtenäistettiin, paitsi Maxista tehtiin Tradekan Euromarketin sisarketju, jota johdettiin sen kanssa yhtenä kokonaisuutena. Maxi toimi pääkaupunkiseudulla ja Keravalla, Euromarket muualla Suomessa. Keravan Maxin liiketoiminta tosin siirtyi helmikuussa 1996 Elannolta Tradekan haltuun, koska se sijaitsi pääkaupunkiseudun ulkopuolella. Helsingin Hakaniemessä sijainnut Elannon tavaratalo muutettiin Maxi-marketiksi vuonna 1996. Hakaniemen Maxin rakenne poikkesi muista Maxeista tavaratalomaisuudellaan: myymälässä oli peräti kolme kerrosta, joita yhdistivät liukuportaat eikä ostoskärryille soveltuvat liukukäytävät, ja ruokaosastolle ja käyttötavaraosastoille oli omat kassat. Itäkeskuksen, Kontulan ja Tikkurilan Ruoka-Maxit lopetettiin 1990-luvun puolivälissä, tosin näistä kaksi ensimmäisenä mainittua säilyi Elannon omistamina ruokakauppoina ja muutettiin Valintatalo Plus -myymälöiksi. Vuonna 2001 Keravan Maxi myytiin S-ryhmän Helsingin osuuskaupalle ja muutettiin Prismaksi.

Maxi-marketteja oli vuosina 2001–2004 neljä kappaletta, Helsingin Hakaniemessä ja Kannelmäessä sekä Espoon kauppakeskus Isossa Omenassa ja Leppävaarassa. Viimeinen uusi Maxi-market avattiin kauppakeskus Isoon Omenaan vuonna 2001. Leppävaaran Maxin vanha rakennus purettiin vuonna 2003 kauppakeskus Sellon toisen vaiheen tieltä. Silloin Maxi muutti Sellon ensimmäisen vaiheen rakennukseen K-Citymarketia vastapäätä, jossa se ehti toimia noin vuoden kunnes Helsingin Osuuskauppa ja Elanto yhdistyivät.

Kiihkeän kauppapaikkakilpailun ja HOK:n aiemman passiivisen kauppapaikkojen hankinnan tuloksena Maxit olivat 2000-luvun alussa keskittyneet Espooseen ja läntiseen Helsinkiin, kun taas kilpailevan osuuskunnan, HOK:n Prismat olivat keskittyneet pääradan varrelle. Huhtikuussa 2003 HOK:n ja Elannon edustajistot päättivät osuuskuntien yhdistymisestä HOK-Elannoksi vuoden 2004 alussa. Yritysfuusion seurauksena Maxi-ketju tuli tiensä päähän ja Prisma sai aiempaa kattavamman myymäläverkoston pääkaupunkiseudulle, kun Ison Omenan, Sellon ja Kannelmäen Maxit muutettiin Prismoiksi ja Hakaniemen tavaratalomuotoisen Maxin käyttötavaraosastosta tehtiin Hakaniemen Sokos ja elintarvikeosastosta S-market. Aiemmin Maxeina toimineet Itäkeskuksen ja Kontulan Valintatalo Plus -myymälät muutettiin S-marketeiksi. Myös Kannelmäen Maxin/Prisman vanha rakennus purettiin vuonna 2009 nykyisen kauppakeskus Kaaren tieltä. Kannelmäen Prisma toimii nykyisin Kaaren suurimpana liikkeenä.

## Maxi-marketit
* Espoo
** Iso Omena (2001–2004, muuttui Prismaksi)
** Leppävaara (alkuperäinen rakennus 1971–2003, kauppakeskus Sellossa 2003–2004, muuttui Prismaksi)
* Helsinki
** Hakaniemi (1996–2004, aiemmin Elannon tavaratalo, muuttui Sokokseksi, S-marketiksi ja Expertiksi, Sokos ja Expert lopetettiin 2013, nykyisin Emotion ja S-market)
** Itäkeskus (1984–1996, myöhemmin Maxi Plus ja viimeisenä Ruoka-Maxi, muuttui syksyllä 1996 Valintatalo Plussaksi, nykyisin tilalla S-market)
** Kannelmäki (1973–2004, alun perin 1980-luvun puoleenväliin asti Eka-Market, muuttui Prismaksi)
** Kontula (1993–1996, Ruoka-Maxi, muuttui Valintatalo Plussaksi, nykyisin tilalla S-market)
* Kerava (1990–2001, liiketoiminta siirtyi Elannolta Tradekalle 1996, muuttui Prismaksi)
* Vantaa
** Tikkurila (1986–1995, myöhemmin Maxi Plus ja viimeisenä Ruoka-Maxi. Tilalle avattiin Tarjoustalo ja nykyisin paikalla on Tokmanni)
*  Karhula (nykyisin Kotkaa)
** Jumalniemi (1973–1976, nykyisin tilalla K-Citymarket)

## Kuvia

Maxi Market Leppävaara 1972 (JOKAHBL3F C19-3).tif|Leppävaaran Maxi ulkoa vuonna 1972. Kuvassa Maxin ensimmäinen logo, joka oli käytössä 1971–1993.
Maxi Market Leppävaara 1972 (JOKAHBL3F C19-1).tif|Leppävaaran Maxin kassaosasto vuonna 1972.
Maxi Market Leppävaara 1972 (JOKAHBL3F C19-2).tif|Näkymä Leppävaaran Maxin yläkerrasta alakertaan vuonna 1972.


## Lähteet

## Aiheesta muualla
*Markku Salmi: Muistojen Maxi: Kaikkien automarkettien äiti. Leppävaara-seura 2019
*Tony Hagerlund: Kadonnut Espoo: Leppävaaran Maxi-market. 23.8.2020
*Helsingin Sanomat: Muistatko vielä Maxi-marketin? Keskelle espoolaista peltoa perustettiin mullistava automarket 1971, suurimpia ihmeitä oli itsepalvelu-Alko. 8.11.2020